Document ID: 32011R0187

REGOLAMENT TAL-KUMMISSJONI (UE) Nru 187/2011
tal-25 ta' Frar 2011
li jemenda l-Anness I għar-Regolament (KE) Nru 669/2009 li jimplementa r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta' ċertu għalf u ikel ta' oriġini mhux mill-annimali
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare (1) tal-annimali, u b'mod partikolari l-Artikolu 15(5) tiegħu,
Billi:
(1)
Ir-Regolament tal-Kummissjoni (KE) Nru 669/2009 (2) jistipula r-regoli li jikkonċernaw il-livell miżjud tal-kontrolli uffiċjali li jridu jitwettqu fuq l-importazzjoni ta' ċertu għalf u ikel ta' oriġini mhux mill-annimali elenkati fl-Anness I, f'punti tad-dħul fit-territorji msemmijin fl-Anness I għar-Regolament (KE) Nru 882/2004.
(2)
L-Artikolu 2 tar-Regolament (KE) Nru 669/2009 jistipula li l-lista għandha tkun irriveduta regolarment, u mill-inqas kull tliet xhur, filwaqt li għandhom jitqisu, minn tal-inqas, is-sorsi ta' informazzjoni msemmijin f'dan l-Artikolu.
(3)
L-okkorrenza u r-rilevanza ta' inċidenti li jinvolvu l-ikel innotifikati permezz tas-Sistema ta' Twissija Rapida għall-Għalf u għall-Ikel (RASFF), is-sejbiet tal-missjonijiet f’pajjiżi terzi li jitwettqu mill-Uffiċċju Alimentari u Veterinarju, kif ukoll ir-rapporti ta' kull tliet xhur dwar il-konsenji ta' għalf u ikel ta' oriġini mhux tal-annimali sottomessi lill-Kummissjoni mill-Istati Membri b’konformità mal-Artikolu 15 tar-Regolament (KE) Nru 669/2009, jindikaw li jeħtieġ li tiġi rriveduta l-lista.
(4)
B’mod partikolari, il-lista għandha tkun emendata bit-tħassir tal-entrati għall-prodotti li għalihom is-sorsi ta' informazzjoni jindikaw grad sodisfaċenti ġenerali ta' konformità mal-ħtiġijiet rilevanti ta' sigurtà previsti fil-liġijiet tal-Unjoni u li għalihom għalhekk livell ogħla ta' kontroll uffiċjali ma għadux ġustifikat.
(5)
Barra minn hekk, ċerti prodotti oħrajn li dwarhom għalihom is-sorsi ta' informazzjoni jindikaw grad ta' nuqqas ta' konformità mal-ħtiġijiet rilevanti ta' sigurtà, u b'hekk jiġġustifikaw l-introduzzjoni ta' livell ogħla ta' kontrolli uffiċjali, għandhom ikunu inklużi fil-lista.
(6)
Bl-istess mod, il-lista għandha tiġi emendata bit-tnaqqis tal-frekwenza tal-kontrolli uffiċjali tal-prodotti li għalihom is-sorsi ta' informazzjoni jindikaw grad ġenerali ta' titjib fil-konformità mal-ħtiġijiet rilevanti ta' sigurtà previsti fil-liġijiet tal-Unjoni u li għalihom għalhekk livell ogħla ta' kontroll uffiċjali preżenti ma għadux ġustifikat.
(7)
Għalhekk l-entrati fil-lista ta' ċerti importazzjonijiet miċ-Ċina, ir-Repubblika Domenikana, l-Indja u l-Afrika t'Isfel għandhom jiġu emendati kif inhu xieraq.
(8)
Fl-interess taċ-ċarezza fil-liġijiet tal-Unjoni, hemm bżonn li ssir preċiżjoni żgħira fil-lista fir-rigward tal-entrati tal-importazzonijiet ta' bżar mir-Repubblika Domenikana u bżar ħelu mit-Turkija.
(9)
L-emenda fil-lista li tikkonċerna t-tħassir tar-referenzi għall-prodotti, u t-tnaqqis fil-frekenza tal-kontrolli, għandha tapplika mill-aktar fis possibbli peress li t-tħassib oriġinali ta' sigurtà kien indirizzat. Bl-istess mod, dawk l-emendi għandhom japplikaw mid-data tad-dħul fis-seħħ ta' dan ir-Regolament.
(10)
Wara li jitqis in-numru ta' emendi li hemm bżonn li jsiru fl-Anness I tar-Regolament (KE) Nru 669/2009, huwa xieraq li jinbidel bit-test fl-Anness ta' dan ir-Regolament.
(11)
Ir-Regolament (KE) Nru 669/2009 għandu għalhekk jiġi emendat skont dan.
(12)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 669/2009 għandu jinbidel bit-test fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jibda japplika mill-1 ta' April 2011.
Madankollu, dawn l-emendi fl-Anness I tar-Regolament (KE) Nru 669/2009 għandhom japplikaw mid-data tad-dħul fis-seħħ ta' dan ir-Regolament.
(a)
It-tħassir tal-entrati li ġejjin dwar:
(i)
l-oligoelementi miċ-Ċina;
(ii)
il-mango mir-Repubblika Domenikana;
(iii)
l-għalf u l-ikel li ġejjin mill-Vjetnam:
-
Karawett, bil-qoxra,
-
Karawett, bla qoxra,
-
Butir tal-karawett,
-
Karawett, ippreparat jew ippreservat b’xi mod ieħor;
(b)
l-emenda dwar il-frekwenza tal-iċċekkjar fiżiku u ta' identità għall-ikel li ġej minn pajjiżi kollha terzi:
(i)
Bżar aħmar (Capsicum annuum), imfarrak jew mitħun;
(ii)
Prodotti tal-bżar aħmar (kari);
(iii)
Curcuma longa (iż-żagħfran tal-Indja);
(iv)
Żejt aħmar tal-palm.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussell, il-25 ta’ Frar 2011.

Labels: 17
5
0
3
6